10 hundeførere skal i det nye år have deres arbejdsplads i Aalborg.

Fra den 1. februar 2013 samler Nordjyllands Politi sine hundepatruljer på politigården i Aalborg. Det betyder, at fire hundeførere i Himmerland og seks i Hjørring skal flytte. - Vi får med den nye organisering et stærkere fagligt miljø, mere sidemandsoplæring, mindre sårbarhed, større fleksibilitet og styrket ledelsesmæssig fokus, fastslår chefpolitiinspektør Claus Hilborg, der i dag har meddelt beslutningen om sammenlægningen til sine medarbejdere. Ifølge chefpolitiinspektøren skal man ikke være bekymret for, at sammenlægningen vil betyde mindre politi i Hobro, Hjørring og Frederikshavn. - Vi vil i hundeafdelingens ledelse i et samarbejde med vores vagtcentral tage hånd om, at de lokale patruljer får den nødvendige opbakning, så borgerne kan følge sig trygge, siger Claus Hilborg, og han pointerer samtidig, at Nordjyllands Politi i mindre og mindre omfang bruger patruljehundene som deciderede magtmidler. I dag bruges patruljehunde mere og mere til sporsøgning, gerningssteds-undersøgelser og lignende opgaver.